KIRJALLINEN KYSYMYS E-2799/01 esittäjä(t): María Sornosa Martínez (PSE) komissiolle. Ympäristörikos Sierra de Fontcalentin vuoristossa Alicantessa (Espanja).



Virallinen lehti nro 115 E , 16/05/2002 s. 0160 - 0161



KIRJALLINEN KYSYMYS E-2799/01 esittäjä(t): María Sornosa Martínez (PSE) komissiolle (9. lokakuuta 2001) Aihe: Ympäristörikos Sierra de Fontcalentin vuoristossa Alicantessa (Espanja) Alicanten kaupunkiin kiinteässä yhteydessä olevien maaseutukuntien (Rebolledo, Cañada del Fenollar, Fontcalent, La Alcoraya, Verdegas ja Lo Xeperut) asukkaat ovat jo pitkiä aikoja joutuneet sietämään Alicanten kiinteiden yhdyskuntajätteiden kaatopaikan, kunnallisten puhdistamoiden saostuslaitoksien ja alueella sijaisevien louhoksien aiheuttamia vaivoja ja terveysriskejä. - Vuoden 2000 heinäkuuhun Construcciones y Contratas -yrityksen ja siitä lähtien tähän hetkeen saakka INUSA-yrityksen hallinnoimaa kiinteiden yhdyskuntajätteiden käsittelylaitosta (RSU) ei ole varustettu asianmukaisella liukenevien aineiden keräysjärjestelmällä, joten pohjaveteen imeytyy saasteita. Jätteitä ei haudata vaan ne jätetään näkyviin. Näin syntyy ongelmia hyönteisistä, tulipaloista, myrkyllisistä kaasuista ja pahasta hajusta. Rakennusjätteitä sekoitetaan laittomasti yhdyskuntajätteisiin ja korkeita jätekumpuja tehdään laittomasti. Kaatopaikalle otetaan myös maksua vastaan muita kiellettyjä jätteitä kuten autonrenkaita ja teollisuusjätteitä. Kaatopaikkaa nimitetään yhdyskuntajätteiden käsittely- ja kompostointilaitokseksi, mutta jätteitä ei käsitellä eikä kompostoida. Kunnanhallitus antoi kaatopaikan hoitamisen INUSA-yhtiön tehtäväksi heinäkuusta 2000 vuoteen 2012. Yhtiö ei kuitenkaan noudata määräaikoja ja sopimusehtoja. - Emarasa-yhteisyrityksen hallinnoimassa vedenpuhdistamon kiinteän jätteen kuivatuslaitoksessa saostunut jäte kaadetaan käsittelemättä maastoon, mistä aiheutuu hyönteisongelmia ja kuvottavaa hajua. Laitosta ei valvota, joten sinne viedään laittomia jätteitä. - Kunnallisen valvonnan puuttuessa Abornarsa-yhtiö on perustanut edellisten kaatopaikkojen viereisille alueille laittomasti ja ilman kunnan lupaa kolmannen kaatopaikan, jonne viedään muiden kuntien puhdistamojätteitä. Kuntien asukkaat ovat perustaneet kansalaisjärjestön ympäristön suojelemiseksi ja järjestävät mielenosoituksia ja tiedotuskampanjoita. He ovat keränneet yli 2500 nimeä paikallisille, kansallisille ja yhteisön viranomaisille tehtyihin valituksiin sekä poliisille ympäristörikoksesta tehtyyn rikosilmoitukseen. Mihin toimenpiteisiin komissio aikoo ryhtyä taatakseen yhteisön ympäristölainsäädännön noudattamisen Alicanten kaatopaikoilla ja suojellakseen kaupungin naapurikuntien asukkaiden terveyttä? Margot Wallströmin komission puolesta antama vastaus (7. joulukuuta 2001) Parlamentin jäsen tuo esille Sierra de Fontcalentin alueen ympäristön tilan huononemisen, joka johtuu Alicanten kiinteiden yhdyskuntajätteiden varastoimisesta alueelle, alueella toimivan puhdistamon saostuslaitoksesta ja alueella sijaitsevista louhoksista. Alueen asukkaat altistuvat haitoille ja terveysriskeille. Komissio ei ole tietoinen parlamentin jäsenen mainitsemista seikoista. Komissio on pyytänyt Espanjan viranomaisia toimittamaan lisätietoja tilanteesta alueella voidakseen varmistua siitä, että tapauksessa noudatetaan yhteisön lainsäädäntöä ja erityisesti seuraavia kahta direktiiviä: - jätteistä 15. heinäkuuta 1975 annettu neuvoston direktiivi 75/442(1), sellaisena kuin se on muutettuna 18. maaliskuuta 1991 annetulla neuvoston direktiivillä 91/156/ETY(2) - vaarallisista jätteistä 12. joulukuuta 1991 annettu neuvoston direktiivi 91/689/EY(3). (1) EYVL L 194, 25.7.1975. (2) EYVL L 78, 26.3.1991. (3) EYVL L 377, 31.12.1991.